ಖಾಸಗಿ ಶಾಲೆಗಳ ಶುಲ್ಕ ಕಿರುಕುಳ ತಪ್ಪಿಸುವಂತೆ ಪ್ರತಿಭಟನೆಗಿಳಿದ ಪೋಷಕರು ಬೆಂಗಳೂರು, ಡಿ.20 ಖಾಸಗಿ ಶಾಲೆಗಳ ಶುಲ್ಕ ಕಿರುಕುಳದ ವಿರುದ್ಧ ಆಕ್ರೋಶ ವ್ಯಕ್ತಪಡಿಸಿರುವ ಪೋಷಕರು ನಗರದ ಮೈಸೂರು ಬ್ಯಾಂಕ್ ವೃತ್ತದಲ್ಲಿಂದು ಪ್ರತಿಭಟನೆ ನಡೆಸಿದರು. ಲಾಕ್ಡೌನ್ ಹಿನ್ನೆಲೆಯಲ್ಲಿ ಶಾಲೆಗಳು ನಡೆದಿಲ್ಲ. ಕೇವಲ ಆನ್ಲೈನ್ ತರಗತಿಗಳು ನಡೆದಿವೆ. ಅದರಲ್ಲೂ ದಿನದಲ್ಲಿ ಒಂದೆರಡು ಗಂಟೆಗಳು ಮಾತ್ರ ಆನ್ಲೈನ್ ತರಗತಿಗಳು ನಡೆದಿದ್ದು, ಪೂರ್ತಿ ಶುಲ್ಕ ಕಟ್ಟುವಂತೆ ಖಾಸಗಿ ಶಾಲೆಯವರು ಒತ್ತಾಯ ಮಾಡುತ್ತಿದ್ದಾರೆ. ಇಲ್ಲದಿದ್ದರೆ ಆನ್ಲೈನ್ ತರಗತಿಗಳನ್ನೂ ಬಂದ್ ಮಾಡುವುದಾಗಿ ಬೆದರಿಕೆ ಹಾಕುತ್ತಿದ್ದಾರೆ. ಸರ್ಕಾರ ಮಧ್ಯ ಪ್ರವೇಶಿಸಿ ಸಮಸ್ಯೆ ಬಗೆಹರಿಸಬೇಕೆಂದು ಆಗ್ರಹಿಸಿ ವಿವಿಧ ಪೋಷಕರ ಸಂಘಟನೆಗಳು, ಆರ್ಟಿಇ ವಿದ್ಯಾರ್ಥಿಗಳು, ಪೋಷಕರ ಸಂಘಟನೆ ಮುಖಂಡರು ಪ್ರತಿಭಟನೆ ನಡೆಸಿ ಸರ್ಕಾರವನ್ನು ಒತ್ತಾಯಿಸಿದರು. ಆನ್ಲೈನ್ ತರಗತಿಗಳನ್ನು ನಿರ್ಬಂಸುತ್ತಿರುವ ಮತ್ತು ಆ ಮೂಲಕ ಮಕ್ಕಳ ಶಿಕ್ಷಣದ ಹಕ್ಕನ್ನು ಕಸಿಯುತ್ತಿರುವ ಖಾಸಗಿ ಕಾರ್ಪೊರೇಟ್ ಶಾಲೆಗಳ ವಿರುದ್ಧ ಸರ್ಕಾರ ಕಾನೂನು ಕ್ರಮ ಕೈಗೊಳ್ಳಬೇಕೆಂದು ಆರ್ಟಿಇ ವಿದ್ಯಾರ್ಥಿ ಮತ್ತು ಪೋಷಕರ ಸಂಘಟನೆ ಪ್ರಧಾನ ಕಾರ್ಯದರ್ಶಿ ಯೋಗಾನಂದ ಸರ್ಕಾರವನ್ನು ಆಗ್ರಹಿಸಿದರು. ಆಂಧ್ರ, ತಮಿಳುನಾಡು ಸೇರಿದಂತೆ ಮೂರು ರಾಜ್ಯಗಳಲ್ಲಿ ಶುಲ್ಕವನ್ನು ಕಡಿಮೆ ಮಾಡಲಾಗಿದೆ. ರಾಜ್ಯ ಸರ್ಕಾರ ಕೇವಲ ಕಾರ್ಪೊರೇಟ್ ಶಾಲೆಗಳ ಮುಖಂಡರನ್ನು ಕರೆದು ಮಾತುಕತೆ ನಡೆಸುತ್ತದೆ. ಶುಲ್ಕ ಕಟ್ಟುವ ಪೋಷಕರ ಸಂಕಷ್ಟದ ಬಗ್ಗೆ ಗಮನ ಹರಿಸುವುದಿಲ್ಲ. ಕೂಡಲೇ ಪೋಷಕರ ಅಳಲು ಆಲಿಸಬೇಕು ಎಂದು ಕೋರಿದರು. ರಾಷ್ಟ್ರೀಯ ಮಕ್ಕಳ ಹಕ್ಕುಗಳ ಆಯೋಗದಂತೆ ಶುಲ್ಕ ಸಮಿತಿ ರಚಿಸಬೇಕೆಂದು ಅವರು ಆಗ್ರಹಿಸಿದ ಅವರು ಶಾಲೆಗಳು ಪ್ರಾರಂಭವಾಗುತ್ತವೆ ಎಂಬ ಹಿನ್ನೆಲೆಯಲ್ಲಿ ಈಗಾಗಲೇ ಮೊದಲ ಕಂತನ್ನು ಎಲ್ಲ ಪೆಪೋಷಕರೂ ಕಟ್ಟಿದ್ದಾರೆ. ಆದರೆ, ಶಾಲೆಗಳು ಪ್ರಾರಂಭವಾಗಿಲ್ಲ. ಜನವರಿ 1ರಿಂದ ಶಾಲೆಗಳನ್ನು ಪ್ರಾರಂಭ ಮಾಡುವುದಾಗಿ ಸರ್ಕಾರ ಹೇಳಿದೆ. ಇನ್ನೆರಡುಮೂರು ತಿಂಗಳು ಶಾಲೆಗಳು ನಡೆಯುತ್ತವೆ. ಎರಡನೆ ಕಂತಿನ ಶುಲ್ಕ ಕಟ್ಟಲು ಈಗಾಗಲೇ ಒತ್ತಾಯ ಆರಂಭವಾಗಿದೆ. ಶುಲ್ಕವನ್ನು ಕಡಿತ ಮಾಡಬೇಕು. ಶುಲ್ಕ ನಿಗದಿ ಮಾಡುವ ವಿಷಯದಲ್ಲಿ ಶಿಕ್ಷಣ ಇಲಾಖೆ ಪೋಷಕರು ಮತ್ತು ಪೋಷಕ ಸಂಘಟನೆಗಳ ಪ್ರತಿನಿಗಳೊಂದಿಗೆ ಸಮಾಲೋಚನೆ ನಡೆಸಬೇಕು. ಆರ್ಟಿಇ ಕಾಯ್ದೆ ಉಲ್ಲಂಘನೆ ಮಾಡುತ್ತಿರುವ ಶಾಲೆಗಳ ವಿರುದ್ಧವೂ ಕೂಡ ಕಾನೂನು ಕ್ರಮ ಜರುಗಿಸಬೇಕೆಂದು ಅವರು ಒತ್ತಾಯಿಸಿದರು. ವಾಯ್ಸ್ ಆಫ್ ಪೇರೆಂಟ್ಸ್, ಆರ್ಟಿಇ ಸ್ಥೂಪ ಸೇರಿದಂತೆ ವಿವಿಧ ಸಂಘಟನೆಗಳ ಮುಖಂಡರು ಪ್ರತಿಭಟನೆಯಲ್ಲಿ ಪಾಲ್ಗೊಂಡಿದ್ದರು.